
Betegtájékoztató: Információk a felhasználó számára

Microlax végbéloldat
kristályosodó szorbit-szirup, trinátrium-citrát, nátrium-lauril-szulfoacetát (70%)
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További információkért vagy tanácsért forduljon gyógyszerészéhez. 
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei néhány napon belül nem enyhülnek, vagy éppen súlyosbodnak.
A betegtájékoztató tartalma:

1. Milyen típusú gyógyszer a Microlax végbéloldat és milyen betegségek esetén alkalmazható?
2. Tudnivalók a Microlax végbéloldat alkalmazása előtt
3. Hogyan kell alkalmazni a Microlax végbéloldatot?
4. Lehetséges mellékhatások
5. Hogyan kell a Microlax végbéloldatot tárolni?
6. A csomagolás tartalma és egyéb információk
1.
Milyen típusú gyógyszer a Microlax végbéloldat és milyen betegségek esetén alkalmazható?
Farmakoterápiás csoport: Beöntések, ATC-kód: A06AG11
A Microlax végbéloldat (a továbbiakban Microlax) a hashajtóknak nevezett gyógyszerek csoportjába tartozik. Lágyítja a székletet, és ürítési reflexet (székelést) vált ki.
A Microlax az alkalmi székrekedés kezelésére szolgál.
Ez a gyógyszer kizárólag felnőttek kezelésére szolgál.

2. 
Tudnivalók a Microlax végbéloldat alkalmazása előtt
Ne alkalmazza a Microlax-ot:
· Ha allergiás a hatóanyagokra (a szorbitra, a trinátrium-citrátra vagy a nátrium-lauril-szulfoacetátra) vagy a gyógyszer (6. pontban felsorolt) egyéb összetevőjére. 
· Ha hasi fájdalma van, és nem tudja, mi okozza.
· Ha kalcium- vagy nátrium-polisztirol-szulfonát kationcserélő gyantát alkalmaz (szájon át vagy végbélen keresztül) a hiperkalémia (magas káliumszint a vérben) kezelésére.
Figyelmeztetések és óvintézkedések 
A Microlax alkalmazása előtt beszéljen kezelőorvosával vagy gyógyszerészével.
Tájékoztassa kezelőorvosát, ha:
· Aranyere van
· Végbélrepedése van (a végbélnyílás sérülése, amely többé-kevésbé fájdalmas székelés során, és ez fennmarad órákon át).
· Crohn-betegségben vagy fekélyes vastagbélgyulladásban (kólitisz ulceróza) szenved. (Ezek a végbél és a vastagbél gyulladásával járó betegségek, olyan tünetekkel, mint hasi fájdalom, nyálkás vagy véres hasmenés és gyakran kimerültség).
Egyéb gyógyszerek és a Microlax
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.

Ne alkalmazza a Microlax-ot együtt kalcium- vagy nátrium-polisztirol-szulfonáttal (szájon át vagy végbélen keresztül).
Más végbélben alkalmazott gyógyszereket a Microlax végbéloldattól időben elkülönülten kell alkalmazni, mivel előfordulhat, hogy kimosódnak a gyomor-bélrendszerből, és nem szívódnak fel.
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. 
A készítmény hatásai a gépjárművezetéshez és a gépek kezeléséhez szükséges képességekre 
Ez a gyógyszer nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket. 
A Microlax végbéloldat szorbinsavat tartalmaz, ami helyi bőrreakciókat okozhat (pl.: kontakt dermatitisz).

3.
Hogyan kell alkalmazni a Microlax végbéloldatot?
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Adagolás:
A készítmény ajánlott adagja naponta 1 tubus.
Az alkalmazás módja
Ezt a gyógyszert a végbélben kell alkalmazni. Nem kell lefeküdnie a gyógyszer beadásához, és nem kell várnia, amíg kifejti hatását.

Ez a gyógyszer általában 5–20 perc alatt hat.
Ha hosszabb ideig fekve marad, előfordulhat, hogy tovább tart, amíg hatni fog (több mint 1 óráig). 
A kezelés időtartama
Ne használja ezt a gyógyszert néhány napnál tovább anélkül, hogy ne fordulna kezelőorvosához tanácsért.
4. 
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A következő mellékhatásokat jelentették, ismeretlen gyakorisággal:
· Hasi fájdalom
· Végbéltáji diszkomfort (kellemetlen, zavaró érzés)
· Laza széklet
· Túlérzékenységi reakciók (urtikária)
Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségek valamelyikén keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5. 
Hogyan kell a Microlax végbéloldatot tárolni?
Ez a gyógyszer nem igényel különleges tárolást.

A gyógyszer gyermekektől elzárva tartandó!
A külső csomagoláson feltüntetett lejárati idő (EXP) után ne alkalmazza ezt a gyógyszert.
A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Microlax?
· A készítmény hatóanyagai: 
4,4650 g 
kristályosodó szorbit-szirup, 
0,4500 g 
trinátrium-citrát, 
0,0645 g 
nátrium-lauril-szulfoacetát (70%)



5 ml végbéloldatban.

· Egyéb összetevők: szorbinsav (lásd 2. pont), glicerin és tisztított víz.
Milyen a Microlax külleme és mit tartalmaz a csomagolás?
A gyógyszer végbéloldatként kerül forgalomba. 
A végbéloldat színtelen, kis légbuborékokat tartalmazó viszkózus oldat, egyadagos, csőrös LDPE tubusban. 
4, 6, 12 vagy 50 darab egyadagos tubus dobozban.
Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja
McNeil AB,

Box 941, Helsingborg

SE 251 09

Svédország

Gyártó

Delpharm Orléans
5, Avenue de Concyr
45071 Orléans Cedex 2 
Franciaország 
JNTL Consumer Health (France) SAS Domaine de Maigremont

F27100 Val de Reuil
Franciaország
Ezt a gyógyszert az EGK tagállamaiban a következő néven engedélyezték:
	Bulgária
	Microlax

	Ciprus
	Microlax

	Franciaország
	Sorbitol / Citrate de sodium / Laurilsulfoacétate

de sodium Johnson & Johnson

	Görögország
	Microlax

	Horvátország
	Microlax

	Lengyelország
	Microlax

	Magyarország
	Microlax 

	Olaszország
	Stitilax

	Románia
	Microlax

	Szlovákia
	Microlax

	Szlovénia
	Microlax


OGYI-T-23263/01
4×
egyadagos, csőrös LDPE tubus

OGYI-T-23263/02
6×
egyadagos, csőrös LDPE tubus

OGYI-T-23263/03
12×
egyadagos, csőrös LDPE tubus

OGYI-T-23263/04
50×
egyadagos, csőrös LDPE tubus
A betegtájékoztató legutóbbi felülvizsgálatának dátuma: 2024. január.
-----------------------------------------------------------------------------------------------------------------------
A SZÉKREKEDÉSRŐL
Tudnivalók
A székrekedés meghatározása: a székelés gyakoriságának heti 3 alkalom alá történő csökkenése.

Ez a meghatározás nem abszolút szabály. Valójában az áthaladás (az étel áthaladása a beleken) szokásos időtartama, így a székelés gyakorisága egyénenként nagymértékben változik, ezért fontos figyelembe venni a rossz közérzetet és az áthaladás lelassulásához kapcsolódó problémákat.

Székrekedés esetén kellemetlen érzés lehet jelen a hasban. Nehéz, akár fájdalmas is lehet a székelés. A székletürítés nem tűnik maradéktalannak. A széklet kemény és kis mennyiségű. Görcs vagy puffadás előfordulhat.

Az alkalmi székrekedés általában a napi szokások megváltozásának (külföldi utazás, étrendmódosulás, stressz, stb.) vagy annak köszönhető, hogy a beteg visszatartja magát.

Az étkezési szokások és az életmód (fizikai inaktivitás) szintén okozhatnak kiegyensúlyozatlanságot a bélműködésben, ami hosszabb idő alatt székrekedéshez vezethet (krónikus székrekedés).

Más helyzetek is vezethetnek székrekedéshez: bizonyos gyógyszerek (egyes fájdalomcsillapítók, antidepresszánsok, köhögéscsillapítók, alumíniumalapú savközömbösítők); nőknél a menstruációs ciklus bizonyos szakaszai, terhesség vagy menopauza.

Mit tehet Ön
Egy egyszerű székrekedés (ami nem más betegség következményeként jelenik meg), bár kellemetlen, de hétköznapi dolog.

Néhány egyszerű életvezetési tanács alapján gyakran elősegíthetjük a bélműködést és a széklet kiürítését:

· Fogyasszon zöldségeket, magas rosttartalmú ételeket és friss gyümölcsöket, ezek elősegítik a bélműködést.

· Fokozatosan, nem túl nagy mennyiségben ehet korpás vagy teljes kiőrlésű kenyeret vagy kekszet.

· Kerülje a túl zsíros és túl édes ételeket.

· Igyon eleget és rendszeresen a nap folyamán (legalább 1,5 liter naponta): fogyasszon vizet, gyümölcslevet és levest annyit, amennyit kíván;

· Fix időben menjen vécére (általában étkezések után 30–60 perccel), közben ne nagyon erőlködjön, „toljon”. Szervezete hozzá fog szokni a rendszeres menetrendhez. Fontos az is, hogy elegendő időt szánjon rá.
· Ne feledje, hogy a torna és a testmozgás, például a séta kiváló eszköz, hogy szembeszálljon a székrekedéssel.
1. 	Törje le a tubus csőrös applikátorának hegyét, majd kissé nyomja össze a tubust úgy, hogy egy csepp megjelenjen.





2.	Síkosítsa az applikátort ezzel a cseppel.





3. 	Vezesse be az applikátort teljes hosszában a végbélbe.





4. 	Nyomja ki a tubus teljes tartalmát.





5. 	Húzza ki az applikátort úgy, hogy a tubust közben összenyomva tartja.

